Lene Espersen (KF), 2004-11-18:
Temaet for denne forespørgsel fra SF og Enhedslisten er jo ikke nyt.
For godt et halvt år siden førstebehandlede vi her i salen et beslutningsforslag fra SF og Enhedslisten, der tilsvarende omhandlede spørgsmål om Datatilsynets ressourcer.
Der var ved den lejlighed bred enighed om, at det generelle spørgsmål om Datatilsynets ressourcer er et bevillingsmæssigt spørgsmål, der naturligt hører hjemme i finanslovprocessen.
Som jeg i den forbindelse understregede, varetager Datatilsynet efter regeringens opfattelse en meget vigtig opgave.
Det er en opgave, som tilsynet efter regeringens opfattelse løser på tilfredsstillende vis inden for de eksisterende rammer.
Jeg tilkendegav derfor også, at der efter regeringens opfattelse ikke umiddelbart var grundlag for generelt at tilføre tilsynet yderligere ressourcer.
Vi er nu på den anden side af finanslovforhandlingerne for 2005 og kan konstatere, at dette fortsat gælder.
Derimod har forligspartierne ikke set et behov for mere generelt at tilføre Datatilsynet ressourcer på bekostning af andre områder.
Det er almindeligt kendt, at alle partier i Folketinget har deres egne mærkesager og prioriteringer, som ønskes tilgodeset ved fordelingen af statens ressourcer.
I forbindelse med finanslovforhandlingerne i år har Datatilsynet altså ikke været blandt disse særligt prioriterede områder.
Som jeg imidlertid også understregede i forbindelse med behandlingen af det beslutningsforslag, som SF og Enhedslisten fremsatte i foråret, er det naturligvis regeringens opgave løbende at sikre den bedst mulige fordeling og udnyttelse af statens ressourcer inden for de givne rammer.
Selv om Datatilsynet efter regeringens opfattelse generelt har de ressourcer, der skal til for at kunne levere en effektiv og kompetent opgavevaretagelse, tilkendegav jeg derfor også, at det naturligvis ikke kunne udelukkes, at spørgsmålet om en yderligere ressourcetilførsel til Datatilsynet kunne blive aktuel.
Jeg er meget opmærksom på, at Datatilsynet fortsat modtager et meget betydeligt antal sager til behandling, og ikke mindst den generelle inddragelse i det lovforberedende arbejde kræver en særlig opmærksomhed og ressourcemæssig indsats fra tilsynets side.
Jeg ved også, at Datatilsynet fortsat arbejder på at effektivisere sine sagsgange med henblik på at nedbringe sagsbehandlingstiden.
Datatilsynet har i år bl.a. anskaffet et nyt elektronisk sags- og dokumenthåndteringssystem, som indebærer mulighed for at opnå både en vis administrativ lettelse og en generel øget videndeling i tilsynet.
Der er også blevet gennemført en effektivisering af tilsynets inspektionsvirksomhed.
Jeg kan oplyse, at Datatilsynet indtil videre har gennemført over 60 inspektioner i år, og at tilsynet med de yderligere inspektioner, der vil blive gennemført i resten af året, forventes at opfylde sin målsætning for antallet af inspektioner i 2004.
Der er imidlertid ingen tvivl om, at Datatilsynet på en række områder ser et behov for at kunne styrke sin indsats.
Der er heller ingen tvivl om, at der vil være en række særlige opgaver for Datatilsynet i forbindelse med den kommunale strukturreform, sådan som det også er angivet i forespørgslen.
Det gælder tilsynets behandling af de anmeldelser, der vil skulle indgives i forbindelse med etableringen af nye kommuner, men det gælder bl.a. også udarbejdelsen af vejledningsmaterialer om it-omlægninger m.v.
Hertil kommer, at tilsynet naturligvis også i øvrigt er inddraget i den lovgivningsproces, der er knyttet til strukturreformen.
Der er således en stor efterspørgsel på rådgivning og information fra Datatilsynet i øjeblikket, hvilket selvfølgelig indebærer en merbelastning af tilsynet.
Spørgsmålet om Datatilsynets ressourcemæssige situation har på den baggrund været drøftet mellem tilsynet og Justitsministeriet.
I forbindelse med disse drøftelser har jeg besluttet midlertidigt at tilføre Datatilsynet yderligere ressourcer til bl.a. en personalemæssig styrkelse.
Det sker med henblik på, at tilsynet kan løfte den merbelastning, der bl.a. er en følge af strukturreformen og indførelsen af nye it-systemer.
Den midlertidige styrkelse vil være i størrelsesordenen 1,5 mio. kr., som vil blive afholdt inden for Justitsministeriets eksisterende bevillingsmæssige rammer.
Det er min forventning, at denne ekstra ressourcetilførsel vil kunne medvirke til at sikre, at Datatilsynet får bedre mulighed for at løfte de særlige opgaver, som tilsynet aktuelt står over for.
Jeg vil naturligvis også fremover løbende vurdere, om der måtte være behov for at tilføre Datatilsynet ekstra ressourcer i forbindelse med særlige opgaver, ligesom jeg naturligvis også løbende er opmærksom på tilsynets generelle bevillingsmæssige situation, herunder ved forhandlinger om finansloven.